Wees 'n goeie ma eerder as om 'n perfekte een te probeer wees - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wees 'n goeie ma eerder as om 'n perfekte een te probeer wees
Wees 'n goeie ma eerder as om 'n perfekte een te probeer wees
Elke ma streef daarna om die perfekte ma vir haar kinders te wees. Maar die oomblik wanneer jy die huilende bondeltjie in jou arms vashou, besef jy dat dit harde werk gaan verg om hierdie droom te verwesenlik. Namate die tyd aanstap en die uitdagings van moederskap al hoe meer word, besef jy dat jy nooit jou selfopgelegde doelwit om die perfekte ma te wees gaan bereik nie.
Perfek beteken volmaak in alle opsigte, met geen ruimte vir groei of ontwikkeling nie. Jou strewe na perfeksionisme kan die boodskap aan jou kinders oordra dat enigiets minder as perfek op mislukking dui. Probeer eerder om 'n goeie ma te wees – die beste wat jy kan wees, met die gawes, talente, fisieke, emosionele vermoë en materiële middele wat aan jou toebedeel is.
Hoe lyk 'n goeie ma?
Sy versorg haarself na liggaam, siel en gees, is lief vir haarself en aanvaar haarself onvoorwaardelik.
Sy aanvaar dat moederskap 'n lewenslange verbintenis tot die vertroeteling, opvoeding, leiding, liefde en ondersteuning van haar kinders is.
Sy gun haarself soms tyd om te herlaai – sonder die kinders.
Sy is in alle opsigte 'n rolmodel vir haar kinders.
Sy streef daarna om die beste ma te wees wat sy kan wees. Sy begaan foute, erken dit, probeer weer en aanvaar dat haar beste goed genoeg is, selfs al voel dit nie altyd vir haar so nie.
Sy vergelyk haarself nie met ander ma's nie. Net soos wat elke kind uniek is, is elke ma se ouerskapstyl uniek.
Sy is beskikbaar wanneer haar kinders haar nodig het, maar skenk ook aandag aan hulle nog voor hulle daarvoor vra.
Sy bied aan hulle geestelike leiding en bid elke dag vir hulle.
Sy skep vir hulle geleenthede om kreatief te wees volgens hul onderskeie ouderdomme, vermoëns en belangstellings.
Sy vergelyk nie haar kinders met mekaar of met ander kinders nie en het hulle lief en koester hulle as unieke individue.
Sy moedig hulle aan om voluit te leef.
Sy help hulle bou aan 'n gesonde selfbeeld.
Sy laat ruimte vir hulle om foute te begaan en daaruit te leer.
Sy leer hulle om hulself en ander onvoorwaardelik lief te hê.
Sy sê sy is jammer wanneer sy haar kinders bewustelik of onbewustelik seergemaak het.
Sy vergewe hulle wanneer hulle haar teleurstel of seermaak.
Sy neem nie haar kinders se swak gedrag persoonlik op nie – dit beteken nie dat sy 'n slegte ma is nie.
Sy beskerm hulle sonder om hulle te oorbeskerm.
Sy erken wanneer sy ontsteld is, sonder om hulle deur haar emosies te oorweldig. Sy verseker hulle dat dit nie hulle is wat haar ontstel het nie (indien dit die geval is).
Sy laat hulle toe om, met die regte leiding, liefde, ondersteuning, blootstelling en aanmoediging hulself te wees.
Sy fokus op die oënskynlik geringe dingetjies. Haar kinders gaan dalk van die groot geskenke vergeet wat sy vir hulle gekoop het, maar kosbare herinneringe aan prettige tye saam sal altyd in hul geheue vasgebrand bly. Om 'n skoolgeleentheid by te woon, is veel belangriker as 'n skitterskoon huis.
Sy luister na wat hulle met woorde, maar ook deur hul gedrag en lyftaal sê. Sy luister met 'n oop gemoed na haar kinders, selfs al stem sy nie altyd met hulle saam nie.
Sy bestee gehaltetyd saam met hulle (soms ook aan elke kind op sy/haar eie), te midde van haar besige skedule.
Sy stel redelike verwagtings en vereis nie van hulle om bo hul vermoëns te presteer of take te verrig nie.